*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Δεκεμβρίου 1986
για την έγκριση προσθήκης στο πρόγραμμα που αφορά τον τομέα των σιτηρών στην Ιρλανδία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(87/9/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 όσον αφορά κοινή δράση για τη βελτίωση των όρων μεταποίησης και εμπορίας των γεωργικών προϊόντων και των αλιευτικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5,
Εκτιμώντας:
ότι στις 19 Αυγούστου 1986, η ιρλανδική κυβέρνηση ανακοίνωσε προσθήκη στο πρόγραμμα που είχε εγκριθεί με την απόφαση 80/655/ΕΟΚ της Επιτροπής (3) που αφορά τον τομέα των σιτηρών στην Ιρλανδία·
ότι η εν λόγω προσθήκη στο πρόγραμμα έχει στόχο τον εκσυγχρονισμό και την αύξηση της δυναμικότητας της επεξεργασίας και της συσκευασίας στον τομέα των σπόρων σιτηρών προς σπορά, τον εκσυγχρονισμό και την αύξηση της δυναμικότητας στον τομέα της αποθεματοποίησης και της ξήρανσης των σιτηρών και της αύξησης και του εκσυγχρονισμού της δυναμικότητας αποθεματοποίησης και επεξεργασίας στον τομέα των σύνθετων ζωοτροφών, κατά τρόπον ώστε να ενισχυθεί η ανταγωνιστικότητα του τομέα και να αξιοποιηθούν τα προϊόντα του· ότι αποτελεί, λοιπόν, πρόγραμμα με την έννοια του άρθρου 2 του κανονισμού (ΕΟΚ) αριθ. 355/77·
ότι η έγκριση του προγράμματος δεν αφορά επ' ουδενί επέκταση του παραγωγικού δυναμικού στον τομέα των ζωοτροφών·
ότι η προσθήκη αυτή περιλαμβάνει επαρκή αριθμό από τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77, που αποδεικνύουν ότι μπορούν να επιτευχθούν οι στόχοι του άρθρου 1 του εν λόγω κανονισμού στον τομέα των σιτηρών στην Ιρλανδία· ότι η προθεσμία που καθορίζεται για την εφαρμογή της προσθήκης δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του εν λόγω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής των Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η προσθήκη στο πρόγραμμα που αφορά τον τομέα των σιτηρών στην Ιρλανδία, που ανακοινώθηκε από την ιρλανδική κυβέρνηση στις 19 Αυγούστου 1986 σύμφωνα με τον κανονισμό (ΕΟΚ) αριθ. 355/77, με εξαίρεση οποιαδήποτε αύξηση του δυναμικού στον τομέα των ζωοτροφών.
Άρθρο 2
Η παρούσα απόφαση απευθύνεται στην Ιρλανδία.
Βρυξέλλες, 10 Δεκεμβρίου 1986.